text: Landbruget: Her går det godt
  29 juni 2011 kl. 11.13
  Landbruget kan i år se frem til at få det bedste økonomiske resultat i mange år.
  Landmænd tjener godt for tiden.
  I gennnemsnit kan de se frem til et overskud på en halv million kroner i år ifølge en ny prognose fra Landbrug & Fødevarer og Videncentret for Landbrug.
  Der er tale om en markant opjustering af den seneste prognose fra marts, der lød på et overskud på 275.000 kr. i gennemsnit.
  Det er næsten en fordobling af resultatet på blot tre måneder.
  - 2010 tallene viser en effektivitetsgevinst, der gavner hele vejen rundt. Produktionsomfanget og effektiviteten er øget, samtidig med at omkostningerne ikke er steget tilsvarende. Dertil kommer, at priserne på blandt andet korn og svinekød er justeret lidt op for 2011, mens priserne på sojaskrå ventes at falde. Det trækker alt sammen i den rigtige retning, og resultatet er altså, at indtjeningen næsten bliver fordoblet i den nye prognose, siger erhvervsøkonomisk chef Klaus Kaiser, Videncentret for Landbrug.
  Planteavlerne har ifølge Klaus Kaiser udsigt til den største fremgang i indtjeningen.
  